KIRJALLINEN KYSYMYS E-0247/01 esittäjä(t): Alexandros Alavanos (GUE/NGL) komissiolle. Metsäpalojen torjuntaa yhteisössä koskevan asetuksen (ETY) N:o 2158/92 kumoaminen.



Virallinen lehti nro 235 E , 21/08/2001 s. 0161 - 0163



KIRJALLINEN KYSYMYS E-0247/01 esittäjä(t): Alexandros Alavanos (GUE/NGL) komissiolle (8. helmikuuta 2001) Aihe: Metsäpalojen torjuntaa yhteisössä koskevan asetuksen (ETY) N:o 2158/92 kumoaminen Pysyvän metsäkomitean kokouksessa Ranskan Chambordissa komissio ilmoitti aikomuksestaan kumota asetus (ETY) N:o 2158/92(1), joka koskee metsäpalojen torjuntaa yhteisössä, ja sisällyttää siihen kuuluvat toimet asetukseen (EY) N:o 1257/1999(2), joka koskee maaseudun kehittämistä. Kun otetaan huomioon, että metsäpalojen torjunta on Kreikalle ja Välimeren maille erittäin tärkeä asia, koska se ei liity välittömästi ainoastaan ympäristön perustasapainon säilyttämiseen vaan myös näitä maita uhkaavan aavikoitumisen torjumiseen (Kreikassa aavikoituminen uhkaa 30:a % sen alueesta), kysytään: 1. Mistä syistä komissio on päätynyt asetuksen (ETY) N:o 2158/92 kumoamiseen? Katsooko se, että metsäpalojen ongelma on maatalouden ongelma eikä ympäristöongelma? 2. Voidaanko edelleen hyväksyä sellaisia toimia kuten tiedotuskampanjat, palojen syiden tutkiminen jne., joita tällä hetkellä rahoitetaan asetuksen (ETY) 2158/92 perusteella, jos tämä asetus sisällytetään asetukseen (EY) 1257/1999? 3. Kuinka ja mistä määrärahoista jatkossa rahoitetaan metsäpalojen ehkäisemisen perusrakenteiden (palonkatkaisulinjat, tiet, vesisäiliöt jne.) parantamishankkeita? (1) EYVL L 217, 31.7.1992, s. 3. (2) EYVL L 160, 26.6.1999, s. 80. Franz Fischlerin komission puolesta antama vastaus (30. maaliskuuta 2001) Komissio on tietoinen siitä, että metsät vaikuttavat olennaisesti ekologisen perustasapainon säilyttämiseen erityisesti maaperän, veden, ilmaston, eläimistön ja kasviston osalta. Tämä ekologinen tasapaino on välttämätön maaseudun kestävän hoidon kannalta. Metsäpalot muodostavat edelleen metsien kestävää kehitystä rajoittavan tekijän alueilla, joilla on metsäpalovaara sekä vähentävät metsien merkitystä kestävän maatalouden kehittämiselle ja maaseudun hoidolle. Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1999 annettu neuvoston asetus (EY) N:o 1257/1999 mahdollistaa tulipalojen torjuntatoimille etenkin infrastruktuuri-investointien muodossa suunnatun tuen, koska maatalousväestöllä sekä erityisesti metsä- ja karjatalouden harjoittajilla, jotka ovat Euroopan metsien tärkeimmät säilyttäjät, on merkittävä asema, kun laaditaan alueellisia metsäpalojen vastaisia toimintasuunnitelmia ja harjoitetaan kestävän kehityksen perusperiaatteet huomioonottavaa ennalta ehkäisevää metsänhoitoa. Koska yhteisön metsien suojelusta ilmansaasteilta 17 päivänä marraskuuta 1986 annetun neuvoston asetuksen (ETY) N:o 3528/86(1) ja vastaavasti metsäpalojen torjunnasta yhteisössä 23 päivänä heinäkuuta 1992 annetun neuvoston asetuksen (ETY) N:o 2158/92 voimassaolo päättyy 31. joulukuuta 2001, komission on annettava lähiaikoina lausunto kyseisten torjuntatoimien mahdollisesta jatkamisesta. Lausunnossa on otettava huomioon se, että torjuntatoimet on tarvittaessa mukautettava komission strategisen suunnittelun alalla harjoittamaan politiikkaan; lisäksi on otettava huomioon asetuksessa (EY) N:o 1257/1999 tarkoitetut tulipalojen torjunnan alalla toteutetut maaseudun kehittämistoimenpiteet. Juuri edellä mainitussa yhteydessä on pohdittava sitä, onko tulipalojen torjumiseksi toteuttavista erityistoimenpiteistä mahdollisesti rahoitettavat toimet ja maaseudun kehittämistoimet erotettava tiukasti toisistaan. Pysyvän metsäkomitean kokouksessa 2.3. lokakuuta 2000 tarkasteltiin nimenomaan tätä kysymystä. Kun Kreikkaa kuluvalla ohjelmakaudella 20002006 koskeva yhteisön tukikehys pannaan täytäntöön rakennerahastoista myönnetyn tuen avulla, lukuisten yhteisrahoitettavien infrastruktuurihankkeiden joukossa on varmasti hankkeita, joiden välittömänä tai välillisenä tavoitteena on metsäpalojen torjunta ja/tai näiden torjuntatoimien tehostaminen. Eri toimenpideohjelmien hallinnoinnista vastaavien viranomaisten tehtävänä on kuitenkin valita edellä mainitun yhteisön tukikehyksen mukaiset ohjelmat, jotka komissio hyväksyy Kreikan viranomaisten kanssa käytyjen neuvottelujen päätteeksi. Yhteisön tukikehyksen 13 alueohjelman hallinnoinnista vastaavien viranomaisten on huolehdittava erityisesti siitä, että näihin ohjelmiin sisällytetään kunkin alueen tarpeita vastaavia tulipalojen torjuntahankkeita. (1) EYVL L 326, 21.11.1986.